Document ID: /roh_data/filtered/fineweb-2-filterrobots_roh.jsonl.gz/39864

L'istorgia da la SSR
En var diesch onns festivescha la Societad Svizra da Radio e Televisiun SSR ses giubileum da tschient onns. En quest temp ha la Societad svizra da radiodiffusiun, sco quai ch'ella sa numnava, cura ch'ella è vegnida fundada il 1931 sco organisaziun tetgala da tut las societads da radio regiunalas, fatg tras massa midadas e surmuntà numerusas sfidas. La «Cronica da la SSR» dat ina survista dals pli impurtants eveniments dapi la fundaziun da la SSR.
In term impurtant èn segir stads ils emprims programs da televisiun l'onn 1951. Quella giada hai però dà gronda opposiziun, pertge ch'ins temeva che la televisiun possia disfar las structuras da famiglia. L'onn 1968 è vegnì introducì la televisiun da colur e cun il start da HD suisse il 2007 ha la televisiun fatg in grond pass areguard la qualitad. Oz na pon ins betg pli s'imaginar il mintgadi senza il maletg animà. L'onn 1956 ha er il radio fatg in grond svilup: cun l'introducziun da las undas ultracurtas è sa meglierada la qualitad da recepziun dal radio ed igl è daventà pussaivel d'emetter in segund program. Oz va la vita da las undas ultracurtas plaunsieu a fin. En in pèr onns vegnan ellas remplazzadas cumplettamain da tecnologias da derasaziun digitalas sco DAB+ ed IP (online), uschia sco quai ch'igl è gia stà il cas tar la televisiun avant passa diesch onns.
Il service public audiovisual è ditg vegnì finanzià sulettamain cun las taxas dal public. Cun l'introducziun da la reclama a la televisiun ha la finanziaziun survegnì ina nova basa. Fin dacurt sa cumponiva il budget da la SSR anc da var 75 pertschient entradas da taxas e 25 pertschient entradas da reclama. Ma cun l'avanzament da la digitalisaziun sa sminueschan las entradas da la reclama cuntinuadamain. Per las largias finanzialas ston ins chattar novas soluziuns.
Ina gronda midada per la SSR hai era dà il 1983, cura che la lescha da medias è vegnida liberalisada e radios locals privats han cumenzà a far concurrenza a la SSR. Diesch onns pli tard è quai stà il cas era tar la televisiun. Oz è il public fragmentà – per mintga interess datti numerus emetturs. La televisiun lineara vegn remplazzada adina dapli da purschidas on demand en l'internet. Fin l'onn 2025 prenda la SSR perquai en mira ina soluziun fifty fifty. A partir da lura vul ella porscher e derasar ina mesadad da sias purschidas via chanals classics (broadcast) e l'autra mesadad sur l'internet (broadband).
Ina da las pli grondas sfidas che la SSR ha gì da surventscher è stada avant pauc temp: il mars 2018 ha gì lieu la votaziun davart l'iniziativa No Billag. Cun 71,6 pertschient è la populaziun stada en cleramain per il service public audiovisual. L'istorgia da la SSR cuntinuescha e resta interessanta e plain midadas. Sco pitga impurtanta da la vita publica è la SSR suttamessa a la transfurmaziun tecnica e sociala sco l'entir pajais. Ella resta però fidaivla a ses princips: la SSR stat per il federalissem ed il spiert da cuminanza en la diversitad. Cun sia purschida è ella preschenta en tut las quatter regiuns da la Svizra. Ella è qua per tuts.
L'istorgia da la SSR s'exprima en ses archivs
En connex cun l'istorgia da la SSR giogan ses gronds archivs da radio e televisiun ina rolla impurtanta. En ils Archivs da la SSR sa chattan emissiuns da radio e televisiun d'ina durada da passa dus milliuns uras. La SSR renda accessibel quest vast fundus a la publicitad.